ส่วนที่ 1

ข้อมูลสรุป (Executive Summary)

บริษัท กรุ๊ปลีส จำกัด (มหาชน) (“บริษัทฯ”) ก่อตั้งเมื่อวันที่ 6 พฤษภาคม 2529
ประกอบธุรกิจเช่าซื้อรถยนต์ ในเขตกรุงเทพฯ ปริมณฑล และต่างจังหวัด
ต่อมาบริษัทได้ขยายธุรกิจการให้บริการเช่าซื้อ เช่น รถจักรยานยนต์ รถบรรทุก รถเครื่องจักรกล
และแท่นพิมพ์ และได้ขยายธุรกิจสินเชื่อทางการเงิน สินเชื่อสัญญาโอนสิทธิเรียกร้อง
และสินเชื่อเงินสด ปัจจุบัน ธุรกิจหลักของบริษัทฯ คือ บริการสินเชื่อให้เช่าซื้อรถจักรยานยนต์ วันที่
31 ธันวาคม 2548 มีพอร์ตลูกหนี้สินเชื่อให้เช่าซื้อรถจักรยานยนต์คิดเป็นร้อยละ 98.52
ของยอดลูกหนี้ทั้งหมด

ในปัจจุบันบริษัทฯ มีทุนจดทะเบียน 225 ล้านบาท ทุนเรียกชำระแล้วเต็มจำนวน มีผู้ถือหุ้นใหญ่แบ่งได้
3 กลุ่มด้วยกันได้แก่ คุณขรรค์ชัย บุนปาน คุณสามารถ จิระดำรง และกลุ่มธนาคาร กรุงศรีอยุธยา
จำกัด (มหาชน) ถือหุ้นในสัดส่วนร้อยละ 28.42 9.02 และ 8.89 ตามลำดับ

  ตั้งแต่ปี 2547 บริษัทฯ ให้บริการสินเชื่อเช่าซื้อรถจักรยานยนต์อย่างเดียว สำหรับปี 2548
  บริษัทฯ มีส่วนแบ่งทางการตลาดในเขตกรุงเทพฯ และปริมณฑล ร้อยละ 6.43 ในปี 2548
  จัดอยู่หนึ่งในห้าของผู้ให้บริการสินเชื่อเช่าซื้อรถจักรยานยนต์
  และได้ขยายสินเชื่อไปยังจังหวัดอยุธยา โดยมีส่วนแบ่งการตลาดประมาณร้อยละ 21 ในปี 2548
  จัดอยู่หนึ่งในสามของผู้ให้บริการสินเชื่อเช่าซื้อรถจักรยานยนต์

บริษัทฯ ดำเนินธุรกิจเช่าซื้อรถจักรยานยนต์มานานกว่า 15 ปี ณ 31 ธันวาคม 2548
บริษัทมีเครือข่ายของพันธมิตรทางธุรกิจและเจ้าหน้าที่สินเชื่อกระจายกว่า 100
แห่งในเขตพื้นที่ที่ให้บริการเช่าซื้อ
ภายใต้ขั้นตอนการอนุมัติที่รัดกุมโดยมีฐานข้อมูลอ้างอิงที่รวดเร็วและแม่นยำ
ประกอบกับความชำนาญเฉพาะของบุคลากร
ส่งผลให้สามารถอนุมัติสินเชื่อให้แก่ลูกค้าได้อย่างรวดเร็ว เพราะบริษัทฯ เป็นสมาชิกของบริษัท
ข้อมูลเครดิตแห่งชาติ (National Credit Bureau Company Limited: NCB) จำกัด
และสมาชิกสมาคมธุรกิจเช่าซื้อรถจักรยานยนต์ไทย การป็นสมาชิกทั้งสององค์กรดังกล่าวทำให้บริษัทฯ
ทราบข้อมูลด้านเครดิตของลูกค้าซึ่งเป็นส่วนสำคัญในการพิจารณาอนุมัติสินเชื่อได้อย่างรวดเร็วถูกต้อง
และมีระบบการทำงานตอบสนองความพึงพอใจของผู้จำหน่ายรถจักรยานยนต์และลูกค้า
ในเรื่องการบริการตรวจสอบยอดปิดบัญชีได้ภายในเวลาอันรวดเร็ว
จึงเป็นจุดได้เปรียบด้านการแข่งขันของบริษัทฯ

จากการดำเนินธุรกิจเช่าซื้อรถจักรยานยนต์มาเป็นระยะเวลานานทำให้บริษัทมีระบบฐานข้อมูลลูกค้าเช่าซื้อเป็นของตนเอง
บริษัทฯ มีการพัฒนาโปรแกรมที่ทันสมัยอย่างต่อเนื่อง อาทิเช่น พัฒนาระบบโปรแกรม Hire
Purchase Card (HP-Card)
ซึ่งเป็นการ์ดที่รวบรวมข้อมูลทั้งหมดของลูกค้าอยู่ในการ์ดเพียงใบเดียว
เพื่อความสะดวกให้กับลูกค้าในการชำระเงิน ทำให้ลูกค้าเกิดความพึงพอใจสูงสุด
ในส่วนของช่องทางการชำระเงินบริษัทได้นำระบบการชำระเงินผ่านธนาคาร ที่ทำการไปรษณีย์
(Pay at Post) และเคาน์เตอร์เซอร์วิส (Counter Service)
ที่สามารถอำนวยความสะดวกให้ลูกค้าได้ตลอด 24 ชั่วโมง โดย ณ วันที่ 31 ธันวาคม 2548
บริษัทมีลูกค้าจำนวนกว่า 43,000 บัญชี และมีฐานข้อมูลประวัติลูกค้าไม่เกิน 10 ปี กว่า 300,000
รายการ

ตามงบการเงินของบริษัทฯ ณ วันที่ 31 ธันวาคม 2547 บริษัทฯ มีสินทรัพย์รวม 815.17 ล้านบาท
หนี้สินรวม 448.53 ล้านบาท ส่วนของผู้ถือหุ้น 366.65 ล้านบาท กำไรสะสม 63.65 ล้านบาท
รายได้รวม 278.93 ล้านบาท กำไรสุทธิ 52.92 ล้านบาท ส่วนต่างอัตราดอกเบี้ยร้อยละ 32.11
อัตราส่วนหนี้สินต่อส่วนของผู้ถือหุ้น 1.22 เท่า และอัตราส่วนการจ่ายเงินปันผลร้อยละ 42.52

สำหรับงบการเงิน ณ 31 ธันวาคม 2548 นั้น บริษัทฯ มีสินทรัพย์รวม 1,133.30 ล้านบาท
หนี้สินรวม 707.00 ล้านบาท ส่วนของผู้ถือหุ้น 426.30 ล้านบาท กำไรสะสม 123.29 ล้านบาท
รายได้รวม 397.56 ล้านบาท กำไรสุทธิ 82.15 ล้านบาท ส่วนต่างอัตราดอกเบี้ยร้อยละ 32.98
อัตราส่วนหนี้สินต่อส่วนของผู้ถือหุ้น 1.66 เท่า